Carsten Hansen (S), 2012-05-15:
Forslagsstillerne vil pålægge regeringen at udarbejde et lovforslag, der indeholder en strategi for at nedbringe antallet af tvangsudsættelser af lejere, og et sådant forslag skulle fremsættes inden udgangen af 2012.
Jeg skal starte med at sige, at jeg faktisk er enig i de intentioner, der ligger i beslutningsforslaget.
Der skal ikke være tvivl om, at det er regeringens mål at nedbringe antallet af udsættelser væsentligt.
Lige nu går vi imidlertid og afventer resultaterne af en igangværende SFI-undersøgelse om udsættelse af lejere.
Vi forventer at få resultaterne engang lige efter sommerferien.
Udsættelse af lejere er en problemstilling, som vi ikke bare kan finde en enkel løsning på.
Vi er nødt til at have noget viden, for at vi kan sammensætte og igangsætte den rigtige indsats.
Den viden får vi med SFI-undersøgelsen.
Selv om jeg godt forstår, at Enhedslisten er ivrige efter at sætte gang i nye initiativer, synes jeg da, at vi lige skal vente på den viden, som er nødvendig, for at vi kan vurdere, om der er behov for yderligere tiltag og i givet fald hvilke.
Jeg kan derfor heller ikke nu forpligte mig til at fremsætte et lovforslag inden et bestemt tidspunkt.
Jeg kan dog sige så meget, at jeg meget gerne ser den forebyggende indsats styrket, så chancerne for at afværge en udsættelse forbedres.
Vi ved, at den forebyggende indsats, der består af rådgivning af udsættelsestruede lejere, virker.
Det er også muligt, som forslagsstillerne er inde på, at vi skal se på, om kommunerne har de redskaber, de skal have, og om de skal have bedre muligheder for at afværge en udsættelse.
Det er jo noget af det, vi også får afdækket af de eksisterende redskaber i forhold til SFI-rapporten.
Når det er sagt, vil jeg da godt have lov at sige, at regeringen inden for en forholdsvis kort periode allerede har taget en række vigtige skridt for at nedbringe antallet af udsættelser af lejere.
Som noget af det første sikrede et bredt flertal sammen med regeringen, at der med satspuljeaftalen for 2012 blev afsat i alt 40 mio. kr. til igangsættelse af flere forsøg med rådgivning i den almene sektor.
Der vil jeg godt sige, at det ved vi virker.
Vi ved det fra flere forskellige undersøgelser.
Det, at man kommer ud, når man har udsætningstruede lejere, og opsøger dem og giver dem en hånd med at få styr på deres økonomi, ved vi virker.
Dernæst har regeringen afskaffet de fattigdomsskabende ydelser.
Dette har hjulpet en række af de borgere, som simpelt hen ikke havde råd til huslejen, og endelig har vi fremsat forslag om afskaffelse af lejelovens løbedage.
Forslaget ser ud til at blive modtaget positivt, og det bliver, om alt går vel, vedtaget, inden vi går på sommerferie i det høje Ting.
Til sidst vil jeg knytte nogle bemærkninger til forslaget om en overordnet boligpolitisk plan, der sikrer bedre og billigere boliger.
Dette får mig til at bemærke, at ifølge SFI-rapporten for 2008 bor udsatte lejere til helt almindelige og gennemsnitlige huslejer.
Der er således ikke belæg for at antage, at udsatte lejere bor for dyrt.
Det er i øvrigt min opfattelse, at vi med det samlede boligmarked har et godt og passende udbud af boliger, og at vi med de muligheder, der ligger i den almene boligdel, er ganske godt dækket ind.
Der er allerede et stort antal gode almene boliger til en rimelig husleje.
Kommunerne har igennem deres anvisningsret og efter aftale med boligorganisationerne mulighed for at disponere over det nødvendige antal boliger.
Herudover kan nævnes, at vi med afsæt i regeringsgrundlaget er i gang med at kigge på, hvordan vi kan se nærmere på finansiering og på huslejefastsættelse i den almene sektor.
Sigtet er at sikre billige lån til nye boliger med tilsvarende billigere husleje.
På den baggrund vil jeg sige, at jeg forstår tankegangen bag det her og jeg sympatiserer med den.
Jeg synes også, at vi har for mange udsættelser.
Men jeg mener, at vi skal afvente SFI-rapporten.
Jeg forstår baggrunden for forslaget, og vi arbejder sådan set med at kigge på billigere boliger.